Lav et referat af nedenstående tekst:

Tekst:
I starten af marts blev 28 ukrainske kvinder og børn indlogeret på et nedlagt hotel i Aalestrup, efter de blev hentet af den danske chauffør Eigil Vittrup ved den polsk-ukrainske grænse. En af dem er Viktoria Verbitskaya. Hun kom til Danmark med sine tre børn, men hun måtte efterlade sin mand Pavlo Verbitskaya i Ukraine. De ukrainske mænd fik nemlig forbud mod at forlade landet, men nu har han fået lov til at komme på besøg hos sin familie, som lige nu bor i Aalestrup. - Det kan ikke beskrives med ord, siger Pavlo Verbitskaya og fortsætter: - Jeg sendte min familie afsted 1. marts, og nu vil jeg gerne se, hvordan de har det. Mit hjerte var knust, fordi jeg vidste ikke, hvor de boede, eller hvordan de havde det. Ifølge parret må ukrainske mænd, som har tre eller flere mindreårige børn rejse ud af landet for at være sammen med deres familie. Og det har givet Pavlo Verbitskaya ro at vide, at familien er i sikkerhed og har det godt. - Mit hjerte har fået fred nu ved at vide, at hun har det godt. Hun er den, jeg elsker allermest her på jorden, siger han. Tilbage til krigen I halvanden uge nåede familien Verbitskaya at være genforenet. Pavlo Verbitskaya rejste nemlig tilbage til Ukraine i lørdags, også selv om reglerne ifølge parret siger, at han godt må blive hos sin familie i Danmark. - Jeg har en bror, som er blevet indkaldt til militæret, og det kan godt være, at jeg skal hjælpe ham, så derfor vil jeg tilbage til Ukraine, forklarer han. Men selv om Viktoria Verbitskaya og børnene kommer til at savne ham, så står parret sammen om beslutningen. - Jeg er selvfølgelig bekymret for ham, og jeg bliver igen alene med børnene. Men jeg er voksen, og jeg må vente, og jeg forstår, at han må tilbage, siger Viktoria Verbitskaya. Familie Verbitskaya kommer fra et område i det østlige Ukraine, hvor der i øjeblikket er nogenlunde roligt. Nye bekendtskaber i Aalestrup 14-årige Irene Vdovych har også boet på Hotel Hvide Kro i Aalestrup sammen med sin mor siden den 3. marts. De forlod deres vante rammer for at komme i sikkerhed for russerne og krigen. - Jeg forlod min by, min familie, mine venner, min far og alle nære, det var meget hårdt for mig, og det er det stadig, siger Irene Vdovych. De plejede at bo i Korosten, som ligger tæt på Kyiv. Byen har lige som så mange andre steder i Ukraine været udsat for hårde angreb. - Vi forsøger at komme i kontakt med vores familie hver dag, men det lykkes ikke altid, men de har det godt, og de er stadig i live, fortæller hun. Selv om tiden på hotellet kan være lang uden vennerne og skolen derhjemme, så har de nye beboere på Hotel Hvide Kro fået nye oplevelser. - Det er en meget god tid her. Jeg er meget glad for at have andre mennesker at tale med, det er bedre at være her sammen med nogle, forklarer Irene Vdovych.

Referat:
I snart to måneder har Viktoria Verbitskaya undværet sin mand og været alene om at passe deres tre børn i Aalestrup. Men så fik hun længe ventet besøg.